KIRJALLINEN KYSYMYS P-3450/01

esittäjä(t): Gabriele Stauner (PPE-DE) komissiolle

(6. joulukuuta 2001)

Aihe: Turvallisuudesta vastaavaan osastoon liittyvien asiakirjojen saatavuus

Kirjalliseen kysymykseeni E-2489/01(1) antamassaan vastauksessa komissio kieltäytyy toimittamasta minulle tiettyjä turvallisuudesta vastaavaan osastoon liittyviä asiakirjoja. Perusteena tähän komissio viittaa OLAF:ista annettuun asetukseen EY/1073/1999(2). Pyytämäni asiakirjat ovat kuitenkin peräisin vuodelta 1998, toisin sanoen ajalta ennen OLAF:in perustamista.

Lisäksi komissio viittaa avoimuutta koskeviin määräyksiin. Euroopan parlamentin, neuvoston ja komission asiakirjojen saamisesta yleisön tutustuttavaksi annetun, 3. joulukuuta 2001 lähtien voimassa olevan asetuksen EY/1049/2001(3) mukaan viittaaminen meneillään olevaan oikeudenkäyntiin ei ole riittävä syy asiakirjojen saamisen epäämiseen. Komission olisi pikemminkin osoitettava, miten asiakirjojen toimittaminen voisi heikentää oikeudenkäynnin suojaa.

Yksi syy kysymykseeni oli epäily siitä, että komissio ei ole välittänyt kaikkia pyydettyihin asiakirjoihin sisältyviä tietoja asianomaisille oikeusviranomaisille. Tällöin olisi epäilemättä yleisen edun mukaista tehdä tämä tiettäväksi ja mahdollistaa se, että oikeusviranomaiset voivat tehdä perusteellisia tutkimuksia.

Komissio ei kieltävässä vastauksessaan myöskään mitenkään ota kantaa siihen, että 197 artiklan mukaan minulla Euroopan parlamentin jäsenenä on oikeus saada myös luottamuksellisia tietoja.

Onko komissio nyt valmis toimittamaan minulle kyseiset asiakirjat?

Voiko komissio vahvistaa, että pyytämiini asiakirjoihin sisältyy viitteitä siitä, että komission jäsen Lamy tapasi komission virkamiehiä jo vuonna 1997 ja että hänen kirjalliseen kysymykseeni E-1174/01(4) antamaansa vastaukseen sisältyvä komission vahvistama lausunto, jonka mukaan hän Crédit Lyonnais -pankin johtokunnan jäsenenä tapasi komission virkamiehet 1.3. toukokuuta 1998 virallisesti vain yhden kerran, ei näin ollen pidä paikkaansa.

(1) EYVL C 115 E, 16.5.2002, s. 99.

(2) EYVL L 136, 31.5.1999, s. 1.

(3) EYVL L 145, 31.5.2001, s. 43.

(4) EYVL C 318 E, 13.11.2001, s. 219.

Romano Prodin komission puolesta antama vastaus

(29. tammikuuta 2002)

Arvoisa parlamentin jäsen viittaa Euroopan parlamentin, neuvoston ja komission asiakirjojen saamisesta yleisön tutustuttavaksi 30 päivänä toukokuuta 2001 annettuun Euroopan parlamentin ja neuvoston asetukseen, joka tuli vastikään voimaan. Parlamentin jäsen on pyytänyt neljää asiakirjaa: petostentorjunnan koordinointiyksikön (UCLAFin) raporttia pääsihteerille 12. maaliskuuta 1998 ja Carlo Trojanin 3. huhtikuuta 1998 antamaa vastausta, Daniel van der Spreen 23. huhtikuuta 1998 laatimaa muistiota vartiointisopimuksesta liitteineen ja Venturan vastausta. Näiden asiakirjojen osalta komission on toistettava parlamentin jäsenen kirjalliseen kysymykseen E-2489/2001 antamansa vastaus(1). Koska kyseiset asiakirjat liittyvät vielä kesken oleviin tarkastuksiin ja tutkimuksiin, komissio katsoo, että asiakirjojen luovuttaminen voisi vaarantaa tutkimusten etenemisen.

Komissio haluaa tarkentaa varainhoidon valvontaan liittyvän asiakirjan osalta, että kyseessä on varainhoidon valvonnan sisäinen muistio eikä lopullinen virallinen raportti. Tämän vuoksi asiakirjassa on mainittu seikkoja, joita ei vielä asiakirjaa laadittaessa ollut vahvistettu. Kyseiseen asiakirjaan ja siihen liittyviin muihin asiakirjoihin sovelletaan asetuksen (EY) N:o 1049/2001 4 artiklan 1 kohdan b alakohdassa (yksityiselämän ja henkilötietojen suoja) ja 4 artiklan 2 kohdan kolmannessa luetelmakohdassa säädettyjä poikkeuksia, joiden mukaisesti asiakirjoja ei pyynnöstä huolimatta voida toimittaa.

Toisin kuin parlamentin jäsen väittää, Euroopan yhteisön perustamissopimuksen 197 artiklassa (entisessä 140 artiklassa) annettu oikeus vastata parlamentin jäsenten esittämiin kysymyksiin ei tarkoita, että parlamentin jäsenillä olisi automaattinen oikeus tutkia luottamuksellisia asiakirjoja. Asiakirjoja koskeviin pyyntöihin sovelletaan edellä mainittua asetusta, jossa säädetään asiakirjojen saatavuudesta. Toimielinten välillä tehtiin 5. heinäkuuta 2000 sopimus, jossa sovittiin edellytyksistä, joiden perusteella parlamentin pyytämiä luottamuksellisia asiakirjoja voidaan luovuttaa.

Parlamentin jäsen väittää, että komission vastaus hänen kirjalliseen kysymykseensä E-1174/01(2) olisi väärä. Kyse on selvästikin siitä, että vastausta on tarkasteltu asiayhteydestä irrallaan. Kysymys koski Pascal Lamyn vastauksia kirjalliseen kyselyyn ennen parlamentin kuulemistilaisuutta, kun uutta komissiota oltiin nimittämässä. Kysely koski mahdollisia eturistiriitoja, joita Pascal Lamyn toimimisesta Crédit Lyonnais -pankin pääjohtajana voisi aiheutua. Mainittuun kysymykseen annettu vastaus liittyi siten nimenomaan tähän tilanteeseen.

Ainoa tapaaminen, joka liittyy millään tasolla Pascal Lamyn toimintaan Crédit Lyonnais -pankissa, on 1.3. toukokuuta 1998 toteutunut tapaaminen, joka ilmoitettiin parlamentin kyselyyn ja kirjalliseen kysymykseen E-1174/01 annetussa vastauksessa. Komission entisen puheenjohtajan Jacques Delors'in kabinetin entisenä päällikkönä tai Ranskan Eurooppa-liikkeen hallituksen jäsenenä ja yhteyksissä, jotka eivät mitenkään liity hänen toimiinsa Crédit Lyonnais -pankissa, Pascal Lamy on ollut yhteydessä joihinkin komission jäseniin ja yksiköihin.

Tapaaminen, johon parlamentin jäsen viittaa ja joka mainitaan yhden pyydetyn asiakirjan liitteissä, järjestettiin Euroopan petostentorjuntaviraston (OLAF/UCLAF) pyynnöstä osana viraston tekemää tutkimusta. Tapaaminen on osa lukuisia kuulemistilaisuuksia, jotka UCLAF on järjestänyt tutkimustehtävänsä yhteydessä.

(1) EYVL C 115 E, 16.5.2002, s. 99.

(2) EYVL C 318 E, 13.11.2001, s. 219.